ה**תיקונים לחוק הגנת הילד, חוק הגנת המשפחה, החוק על פעילות פרסום עסקי, חוק המדיה וחוק החינוך הציבורי**, המוזכרים לעיתים קרובות כ**חוק האנטי-להט"ב ההונגרי**, הם תיקוני חקיקה שאושרו על ידי הפרלמנט ההונגרי ב-15 ביוני 2021, בהצבעה של 157-1. החוק זכה לגינויים בינלאומיים על ידי ארגוני זכויות אדם ומפלגות האופוזיציה ההונגריות בעוד האיחוד האירופי וארצות הברית הצהירו כי תיקוני החוק "מפלים נגד להט"ב". עם זאת, פולין, תחת מפלגת השלטון חוק וצדק בהנהגתו של אנדז'יי דודה, הידועה בהתנגדותה לזכויות להט"ב, תמכה בהצעת החוק.

לאחר העברת החוק, הנציבות האירופית פתחה בהליכים משפטיים נגד הונגריה בגין הפרות של חופש הביטוי ואי-אפליה הכתובות באמנת זכויות היסוד של האיחוד האירופי.

תוכן תיקון החוק
---------------

דגל הגאווה תלוי מחלון בניין הפרלמנט ההונגרי ב-14 ביוני 2021, לתמיכה בהפגנות נגד חקיקת חוק האנטי-להט"ב ההונגרי
בחודשים מאי ויוני 2021, האספה הלאומית של הונגריה דנה בחוק חדש האמור "להגן טוב יותר על ילדים מפני פדופילים" על ידי נקיטת צעדים מחמירים יותר נגד פושעים פדופילים. בישיבת הפרלמנט ב-15 ביוני 2021, ד"ר צ'אבה הנדה, יו"ר הוועדה המחוקקת בפרלמנט ההונגרי וסגן יושב ראש החקיקה, הגיש תיקוני חקיקה לחוק שאסר על "שיתוף מידע עם קטינים הנחשבים כמקדמים הומוסקסואליות או שינוי מגדר" לצד הגבלת ייצוג חברי קהילת הלהט"ב בתקשורת על ידי איסור על תוכן המתאר נושאי להט"ב בטלוויזיה בשעות היום ואיסור על חברות להפעיל קמפיינים עבור סולידריות עם קהילת הלהט"ב. בנוסף, תיקוני החקיקה הכריזו כי רק אנשים וארגונים הרשומים בפנקס רשמי יכולים לספק שיעורי חינוך מיני בבתי ספר.

חברי מפלגות האופוזיציה: המפלגה הירוקה של הונגריה (LMP), המפלגה הסוציאליסטית ההונגרית, מפלגת הקואליציה הדמוקרטית ומפלגת הדיאלוג עבור הונגריה כמו גם חברי פרלמנט עצמאיים בהם ד"ר ברנדט זל, אקוס הדהאזי וסאבולץ סאבו החרימו את הפרלמנט כמחאה נגד החוק ולא השתתפו בהצבעה. חברי הפרלמנט שנכחו אישרו כמעט פה אחד את החקיקה בהצבעה של 157 בעד מול מתנגד 1. כל החברים הנוכחיים במפלגת השלטון פידס ומפלגות האופוזיציה הימניות יוביק ותנועת המולדת שלנו, כמו גם כמה חברי פרלמנט עצמאיים בהם אימרה ריטר הצביעו בעד. חבר הפרלמנט העצמאי סנדור סקאלי היה ליחיד אשר הצביע נגד. החוק נכנס לתוקף ב-7 ביולי 2021.

ב-6 באוגוסט 2021 פורסמה תקנת יישום בכתב העת הרשמי של הונגריה, "Magyar Közlöny" שהכריזה כי מוצרים המיועדים לילדים המציגים או מקדמים "חריגה מזהות המגדרית של הלידה, שינוי מגדר או הומוסקסואליות" ומוצרים "המתארים מיניות דרך הגשה עצמית" חייבים להימכר בנפרד ממוצרים אחרים ובאריזה סגורה בעוד אסור להציבם בחלון החנות. כמו כן, אסור למכור מוצרים אלה בטווח של מאתיים מטרים (כ-656 רגל) מכניסות כלשהן של מוסדות חינוך, מתחמים של שירותי הגנת ילדים ונוער, כנסיות ומקומות אחרים המוקדשים לעיסוק בדת. התקנה החדשה תיכנס לתוקף כ-30 יום מיום הוצאתה, והציות יפוקח על ידי רשויות הגנת הצרכן.

תגובות
------

### הונגריה

מפגינים הונגרים בדרך למחאות נגד חקיקת החוק, בודפשט, 14 ביולי 2021
התיקונים עוררו שורה של הפגנות בהונגריה מצד חברים ותומכי זכויות להט"ב וארגוני זכויות אדם. עצומה ומכתב נכתבו לנשיא יאנוש אדר בקריאה לא לחתום על החוק. העצומה נחתמה יותר מעשרת אלפים פעמים החל מ-7 באוגוסט 2021.

ארגון זכויות האדם אמנסטי אינטרנשיונל ההונגרי קרא לאזרחים לחתום על עצומה משלו אשר נעשתה יחד עם מארגני מצעד הגאווה בבודפשט, ארגוני הלהט"ב ההונגרים "Háttér Society" (חברת רקע), "Labrisz Leszbikus Egyesület" (האגודה הלסבית לבריש), ועדת זכויות האדם של הלסינקי ההונגרית ואיגוד חירויות האזרח של הונגריה (TASZ) בתמיכת מדור הלהט"ב של החברה הפסיכולוגית ההונגרית המבקשת מנציב קבילות הציבור ד"ר אקוס קוזמה לשלוח את החוק לבית המשפט לחוקה של הונגריה. על העצומה חתמו מעל 11 אלף חותמים החל מ-7 באוגוסט 2021.

### תגובות בינלאומיות

הצעת החוק זכתה לגינויים מיידיים מצד בכירים במספר מדינות וקבוצות הפרלמנט האירופי. ב-22 ביוני 2021, החוק נדון במועצת האיחוד האירופי. כ-17 מתוך 27 המדינות החברות גינו את חקיקתו, כאשר בלגיה, הולנד ולוקסמבורג פרסמו הצהרות שליליות נגד החוק אותו כינו כהפרה של אמנת זכויות היסוד של האיחוד האירופי, ודחקו בנציבות האירופית להשתמש בכל הכלים העומדים לרשותה כדי להבטיח ציות לחוקים האירופיים, לרבות פנייה להעמדה לדין בבית הדין האירופי לצדק. ההצהרה אושרה מיד על ידי דנמרק, אסטוניה, פינלנד, צרפת, גרמניה, אירלנד, ליטא, ספרד, שוודיה ולטביה, על ידי איטליה בסוף הפגישה ועל ידי אוסטריה ויוון למחרת. בתגובה להצהרה, שר החוץ ההונגרי, פטר סיירטו, דחה את כל הדעות השליליות והפציר במבקרים לקרוא את החוק במלואו.

תגובות מדינות האיחוד האירופי בנוגע לחקיקת החוק ההונגרי:  הצטרפו להצהרת האיחוד האירופי  לא הצטרפו להצהרת האיחוד האירופי  לא הצטרפו להצהרת האיחוד האירופי עקב עמדה נייטלית מטעם הנשיא (פורטוגל)  לא חברות באיחוד האירופי
נשיאת הנציבות האירופית, אורסולה פון דר ליין, הגיבה בביקורתיות כלפי החוק ושיתפה סרטון בחשבונותיה בטוויטר ואינסטגרם של נאומה בו אמרה כי היא: "מאמינה באירופה שמחבקת גיוון, לא כזו שמסתירה אותו מהילדים שלנו. אין להפלות אף אחד על בסיס נטייה מינית".

שגרירות ארצות הברית בבודפשט הביעה דאגה עמוקה מהחוק וקבעה כי: "ארצות הברית עומדת על הרעיון שממשלות צריכות לקדם את חופש הביטוי ולהגן על זכויות האדם, לרבות זכויותיהם של חברי קהילת הלהט"ב".

מזכ"ל האומות המאוחדות, אנטוניו גוטרס, הצהיר בתגובה לחוק כי: "אין אפליה מקובלת בשום פנים ואופן, וכל אפליה נגד חברי קהילת הלהט"ב אינה מקובלת לחלוטין בחברות המודרניות שלנו".

ב-25 ביוני 2021, החקיקה ההונגרית נדונה בכבדות בפסגה של מנהיגי האיחוד האירופי. ראש ממשלת הולנד מארק רוטה הצהיר לראש ממשלת הונגריה ויקטור אורבן באומרו כי: "אם אתה לא אוהב את זה, יש גם אלטרנטיבה, עזוב את האיחוד האירופי". נשיא צרפת עמנואל מקרון הצהיר כי החוק "אינו תואם את הערכים שלנו" בעוד הוסיף כי הוא מקווה שניתן יהיה "לשנותו באמצעות דיאלוג". ראש ממשלת לוקסמבורג, קסאבייה בטל, הידוע כהומוסקסואל מוצהר, אמר כי יגיד לראש הממשלה אורבן שהוא "טועה בשילוב בין הומוסקסואליות לפדופיליה במסגרת החוק". עם זאת, שגריר פולין בגרמניה, אנדז'יי פז'ילבסקי ממפלגת השלטון הפולנית חוק וצדק, טען כי "ברור ומעבר לכל ספק" שלפרלמנט ההונגרי יש את הזכות להגן על תלמידי בית ספר על פי חוק מפני הצורך להתמודד עם נושאים כמו הומוסקסואליות ואמר: "אין לזה שום קשר לחוסר סובלנות. עזבו בצד רדיפות הומוסקסואלים".

#### תביעה מטעם האיחוד האירופי ומשאל עם

ביולי 2021, האיחוד האירופי פתח בתביעה מיידית נגד החוק בזמן שהוכרז משאל עם.

כמחאה נגד חקיקת החוק, אזרחים בעיר מינכן, גרמניה, האירו בניינים בצבעי דגל הגאווה, 2021
#### אליפות אירופה בכדורגל 2020

ב-23 ביוני 2021 אירחה נבחרת גרמניה בכדורגל לגברים את קבוצת הונגריה באליאנץ ארנה במינכן במסגרת אליפות יורו 2020. לצד זאת, החלה עצומה שביקשה מיורגן מוט, מנהל אליאנץ ארנה, אלכסנדר צ'פרין, נשיא אופ"א, פריץ קלר, נשיא ההתאחדות הגרמנית לכדורגל ואנדריאס יונג, מנהל FC באיירן מינכן להדליק את הזירה בצבעי דגל הגאווה בסולידריות עם קהילת הלהט"ב ההונגרית במחאה נגד החוק.

העצומה נחתמה מעל שלוש מאות אלף פעמים, אך נדחתה על ידי אופ"א שפרסמה הודעה בה נאמר כי היא "ארגון נייטרלי מבחינה פוליטית ודתית". במקום זאת, הציעו להאיר את הזירה ביום אחר. ראש עיריית מינכן דיטר רייטר כינה את ההחלטה כ-"מבישה", בעוד ששר החוץ ההונגרי פטר סז'ייגטרו בירך על ההחלטה. מינכן האירה את בית העירייה שלה ועוד כמה נקודות ציון בצבעי דגל הגאווה כדי למחות על ההחלטה, לצד מספר מועדוני כדורגל גרמניים שהאירו את אצטדיוניהם למשך כל קיום המשחק.

השלכות והשפעות על קהילת הלהט"ב ההונגרית
---------------------------------------

 ערך מורחב – **זכויות להט"ב בהונגריה**  

דו"ח של "RTL Hungary" המבוסס על נתונים שסיפק ארגון הלהט"ב ההונגרי "Háttér Társaság", הצהיר כי נרשמה עלייה בהתקפות שהונעו על ידי הומופוביה נגד חברי הקהילה לאחר הצגת החוק. הדו"ח הוסיף כי התוקפנות המילולית היא השכיחה ביותר, כאשר מספר עימותים הסלימו לאלימות פיזית ופגיעה ברכוש.

הערות שוליים
------------

1. 1 2  Hungary passes law banning LGBT content in schools or kids’ TV, the Guardian, ‏2021-06-15 (באנגלית)
2. ↑  "Hungary LGBT: Content aimed at children to be banned". *BBC News* (באנגלית בריטית). 2021-06-11. נבדק ב-2021-11-19.
3. ↑  U.S. and EU condemn Hungary's new ban on "promotion" of homosexuality to minors, www.cbsnews.com (באנגלית אמריקאית)
4. ↑  "Dutch PM Rutte: No place in EU for Hungary with anti-LGBT law". *BBC News* (באנגלית בריטית). 2021-06-24. נבדק ב-2021-11-20.
5. ↑  A melegellenessé vált pedofiltörvény története, OLKT.net, ‏2021-07-20 (בהונגרית)
6. 1 2 3  Despite Loud Protests, Fidesz-KDNP Votes in Bill Against ‘Promoting Homosexuality’, Hungary Today, ‏2021-06-15 (באנגלית)
7. 1 2  Hungary passes law banning LGBT content in schools or kids’ TV, the Guardian, ‏2021-06-15 (באנגלית)
8. ↑  Hungary’s controversial anti-LGBT law goes into effect despite EU warnings, France 24, ‏2021-07-07 (באנגלית)
9. ↑  Kormányzati Tájékoztatási Központ, Megjelent a gyermekvédelmi törvény végrehajtási rendelete, ‏2021-08-06 (באנגלית)
10. ↑  HVG Kiadó Zrt, Ma élesedik a „homofób törvény", egy óriási szivárványos szív fog megjelenni a Parlament előtt, hvg.hu, ‏2021-07-08 (בהונגרית)
11. ↑  Hopkins, Valerie (2021-07-24). "In Hungary, an Embattled L.G.B.T.Q. Community Takes to the Streets". *The New York Times* (באנגלית אמריקאית). ISSN 0362-4331. נבדק ב-2021-11-19.
12. ↑  Dunai, Marton (2021-06-15). "Hungarians protest against PM Orban's LGBTQ rights crackdown". *Reuters* (באנגלית). נבדק ב-2021-11-19.
13. ↑  התחבר/י או הירשם/הירשמי כדי לראות. באתר www.facebook.com
14. ↑  Saskya Vandoorne, Melissa Bell and Kara Fox CNN, Thousands join Pride event in Hungary as LGBTQ people face growing hostility, CNN
15. ↑  A parlament előtt tüntetnek a pedofiltörvény melegellenes módosítása miatt, index.hu, ‏2021-06-14 (בהונגרית)
16. ↑  Emberek vagyunk, nem propaganda - küldj levelet Áder Jánosnak! | SzabadaHang, szabad.ahang.hu (בהונגרית)
17. ↑  Petíció: védjük meg az LMBTQI embereket!, Amnesty International Magyarország (בהונגרית)
18. 1 2 3 4  Fourteen EU countries denounce Hungary's new anti-LGBT law, euronews, ‏2021-06-22 (באנגלית)
19. ↑  Eighteen countries unite at Belgium's initiative to defend LGBTIQ rights in Europe, Sophie Wilmès, ‏2021-06-22 (באנגלית)
20. ↑  Statement by U.S. Embassy, U.S. Embassy in Hungary, ‏2021-06-15 (באנגלית אמריקאית)
21. ↑  EU leaders confront Hungary PM over LGBTQ law, www.euractiv.com, ‏2021-06-25 (באנגלית בריטית)
22. 1 2 3  "Dutch PM Rutte: No place in EU for Hungary with anti-LGBT law". *BBC News* (באנגלית בריטית). 2021-06-24. נבדק ב-2021-11-19.
23. ↑  The Allianz Arena might be welcoming the Hungarian team rainbow-coloured - UPDATE, Daily News Hungary, ‏2021-06-21 (באנגלית אמריקאית)
24. 1 2 3  George Ramsay CNN, UEFA rejects request to light up Allianz Arena in rainbow colors for Euro 2020 game, CNN
25. ↑  Több a homofób támadás, rtl.hu (בהונגרית)